text: Esbjerg forberedt på svær åbnings-kamp
  20 juli 2015 kl. 14.22
  Esbjerg fB er forberedt på en svær opgave, når holdet mandag aften indleder sæsonen i superligaen ude mod AaB.
  Vestjydernes nyudnævnte anfører, Magnus Lekven, har stor respekt for nordjyderne.
  - Det er altid svært at spille i Aalborg. AaB er gode på bolden og kommer som regel med tempo og et stort tryk, så vi skal stå godt defensivt og lukke ned for dem, siger Lekven til bold.dk.
  - Vi skal sørge for, de ikke får for mange chancer, og vi skal selv finde en god balance og forsøge at slå dem på kontraangreb. Vi skal også være dygtige til at holde godt på bolden og tage lidt af trykket undervejs, siger han.
  Esbjergs cheftræner, Niels Frederiksen, har haft meget fokus på spillernes fysik før sæsonstarten.
  - I en så kort forberedelsesfase skal vi sikre os, at spillerne er i den rette fysiske form, og det er de.
  - På det taktiske plan kan man pudse lidt af, og vi har arbejdet med forsvarsspil og pres, hvor vi skal kunne presse både højt og lavt. Men vi kommer ikke til at spille meget anderledes end i foråret, siger Niels Frederiksen til Esbjergs hjemmeside.
  Han kan give debut til blandt andre den 27-årige angriber Nicki Bille Nielsen, der er hentet i franske Evian.
  - Nicki tilfører noget fysik og aggressivitet fremme på banen. Han er en god presspiller, der ofrer sig og er klar til at tage duellerne, siger træneren.
  Som omtalt i TV SYD fredag, har bestyrelsen meldt ud, at holdet stiler efter en placering mellem nr. 5 og 8.
  - Det skal i hvert tilfælde være bedre end i sidste sæson, sagde cheftræneren til TV SYD.
  Hør interviewet med Niels Frederiksen fras TV SD fredag.
  